L'Ordre ARP/229/2017 va aprovar les bases reguladores de l'ajut per a la promoció i el subministrament de fruites i hortalisses i de l'ajut destinat al subministrament de llet i productes lactis a l'alumnat de centres educatius dins el marc dels Programes Escolars, en el marc del Reglament (UE) 1308/2013 del Parlament Europeu i del Consell, de 17 de desembre de 2013, pel qual es crea l'organització comuna de mercats dels productes agraris i pel qual es deroguen els Reglaments (CEE) núm. 922/72, (CEE) núm. 234/79, (CE) núm. 1037/2001 i (CE) núm. 1234/2007, i del Reial decret 511/2017, de 22 de maig, pel qual es desenvolupa l'aplicació a Espanya de la normativa de la Unió Europea en relació amb el programa escolar de consum de fruites, hortalisses i llet.
Aquesta Ordre es va modificar mitjançant l'Ordre ARP/144/2018, de 3 d'agost, per tal de corregir incoherències detectades en la redacció dels diferents apartats de les bases reguladores i per concretar i aclarir la forma en la qual havien de procedir les entitats que volguessin actuar com a proveïdores dels Programes Escolars, així com afegir la tramitació telemàtica de les sol·licituds de participació i de la sol·licitud de pagament de l'ajut.
La Comissió Europea ha elaborat documents que proporcionen interpretacions i aclariments per a la correcta aplicació dels programes després del primer curs d'aplicació dels dos plans (fruites i hortalisses, i llet i productes lactis) fusionats, la qual cosa ha comportat la modificació de la normativa bàsica mitjançant el Reial decret 77/2019, de 22 de febrer.
Les modificacions s'introdueixen amb la finalitat de simplificar el procediment de tramitació dels ajuts i assegurar el compliment dels objectius del programa garantint el subministrament prioritari de fruites i hortalisses, i per tant cal incorporar aquestes modificacions en l'Ordre ARP/229/2017.
Així mateix, s'estén l'obligatorietat de realitzar els tràmits de l'ajut de forma telemàtica a tots els destinataris de l'Ordre esmentada, en el marc d'aplicació de l'Ordre PDA/20/2019, de 14 de febrer, sobre les condicions per a la posada en funcionament de la tramitació electrònica.
Finalment, la sensibilització de la societat en temes mediambientals i la línia d'actuació de les polítiques educatives, en les quals l'educació ambiental és una àrea important dins els actuals currículums escolars, fan necessari adequar i/o suprimir alguns criteris de valoració previstos per seleccionar els distribuïdors dels Programes Escolars de Fruites i Hortalisses i de Llet, per tal de reduir la generació de residus i prioritzar l'ús de materials reutilitzables.
Conseqüentment, a proposta de la Direcció General d'Alimentació, Qualitat i Indústries Agroalimentàries, i en ús de les atribucions que m'han estat conferides,
Es modifica l'article 2 de l'Ordre ARP/229/2017, de 9 d'octubre, que queda redactat de la manera següent:
Procediment de tramitació telemàtica
Aprovar el procediment de tramitació telemàtica de les sol·licituds de centres educatius i de la sol·licitud per participar en el procés de selecció de proveïdor i dels ajuts per al subministrament i distribució de fruites i hortalisses, i per al subministrament i distribució de llet i productes lactis, que s'especifica en l'annex 2 d'aquesta Ordre."
Es modifica l'apartat 5.1 de l'Ordre ARP/229/2017, de 9 d'octubre, que queda redactat de la forma següent:
"5.1 En el termini que estableixi la convocatòria, els interessats que hagin presentat la declaració de participació que estableix l'article 9 del Reial decret 511/2017 han de presentar una sol·licitud de participació per mitjans telemàtics des de la pàgina web http://seu.gencat.cat/, d'acord amb el procediment establert en l'annex 2, i mitjançant els formularis normalitzats establerts pel DARP.
A partir del curs 2020/2021 no s'exigirà haver presentat la Declaració de participació esmentada en el paràgraf precedent."
3.1 Es suprimeix la lletra d) de l'apartat 5.7.2. de l'annex 1, relativa a l'entrega en envasos de 250 cc o menys.
3.2 Es modifica la lletra g) de l'apartat 5.7.2 de l'annex 1 queda redactada de la manera següent:
"Subministrament del material necessari per a la distribució de la llet als nens.
Es valorarà la proposta d'entrega de material per facilitar el consum dels nens.
Només es valorarà si es tracta de material reutilitzable, 100% biodegradable, sense publicitat empresarial, serigrafiats amb la imatge i els logos del programa escolar de llet, que facilitarà el DARP, per distribuir a tots els nens acollits al programa durant el curs escolar vigent.
4.1 Es modifica l'apartat 7.2 de l'annex 1 de l'Ordre ARP/229/2017, de 9 d'octubre, que queda redactat de la manera següent:
"7.2 L'òrgan instructor dels expedients és el Servei de Regulació de Mercats Agroalimentaris.
Els actes de tràmit que hagi de notificar l'òrgan instructor o el concedent es notificaran a les persones interessades mitjançant notificació telemàtica individualitzada d'acord amb l'apartat 8 del Procediment de tramitació telemàtica aprovat a l'annex 2.
L'òrgan competent per emetre la resolució és la persona titular de la Direcció General d'Alimentació, Qualitat i Indústries Agroalimentàries, a proposta de la Comissió de valoració, la composició de la qual es determina en la convocatòria corresponent."
4.2 S'afegeix un nou apartat 7.7 en l'annex 1, amb la redacció següent:
"7.7 La resolució s'efectuarà mitjançant publicació al Tauler electrònic de l'Administració de la Generalitat de Catalunya [URL].
Aquest avís no té efectes de notificació i serveix únicament a efectes d'informar el potencial beneficiari de quan s'efectuarà aquesta notificació que tindrà lloc amb els mitjans esmentats."
Es modifica l'apartat 8.2 de l'annex 1 de l'Ordre ARP/229/2017, que queda redactat de la manera següent:
"8.2 Ambdues sol·licituds de pagament es referiran a un període de subministrament d'un mes natural.
La presentació de la sol·licitud de pagament s'ha d'efectuar en el termini de tres mesos a comptar des del dia següent al final del període de subministrament previst.
Aquestes sol·licituds s'han de presentar per mitjans telemàtics des de la pàgina web http://seu.gencat.cat/, d'acord amb el procediment establert en l'annex 2, i mitjançant els formularis normalitzats establerts pel DARP."
6.1 Es modifica el títol de l'annex 2 de l'Ordre ARP/229/2017, de 9 d'octubre, que passa a tenir la redacció següent:
"Tramitació telemàtica de les sol·licituds d'adhesió dels centres educatius als Programes Escolars, de les sol·licituds de participació de les entitats proveïdores i dels ajuts corresponents i de les sol·licituds de pagament."
6.2 Es modifica l'apartat 1 de l'annex 2 de l'Ordre ARP/229/2017, de 9 d'octubre, que passa a tenir la redacció següent:
Les sol·licituds del centres educatius per participar en la convocatòria pública d'adhesió als Programes Escolars i les sol·licituds per participar en el procés de selecció de proveïdor i dels ajuts per al subministrament i distribució de fruites i hortalisses i per al subministrament i distribució de llet i productes lactis s'han de presentar per mitjans electrònics mitjançant la seu electrònica corporativa de la Generalitat de Catalunya, corresponent a l'adreça electrònica de referència https://seu.gencat.cat, accessible directament, així com a través del portal d'Internet http://gencat.cat/agricultura/ajuts.
6.3 S'afegeix l'apartat 3.3 a l'annex 2 de l'Ordre ARP/229/2017, de 9 d'octubre, amb la redacció següent:
"3.3 En el supòsit d'interrupció per circumstàncies accidentals del funcionament de la Seu, i sempre que sigui tècnicament possible, la persona usuària que hi accedeixi ha de visualitzar un missatge en què es comuniqui aquesta circumstància, indicant-li els registres presencials on es pot presentar la documentació alternativament i informant dels efectes d'aquesta interrupció del funcionament en el còmput dels terminis.
No obstant això, quan no sigui tècnicament possible que la persona usuària accedeixi a visualitzar el missatge esmentat i es tracti de tràmits que s'han de fer obligatòriament per mitjans telemàtics, si es produeix una interrupció no planificada en el funcionament dels sistemes electrònics durant l'últim dia establert per a la realització del tràmit corresponent, aquest es podrà dur a terme durant els tres dies hàbils consecutius."